**Metodické odporúčanie - organizačné zabezpečenie Noci s Andersenom**

**Prihlasovanie**

[www.nocsandersenem.cz](http://www.nocsandersenem.cz)

* každá knižnica / škola / prípadne iná organizácia musí byť zaregistrovaná - všetkým zaregistrovaným inštitúciám zabezpečíme menší propagačný materiál, upraviteľný plagát, logo v slovenskej verzii, mediálnu podporu a programový materiál, ktorý poslúži na inšpiráciu pri tvorbe programu, vydavateľstvo Slovart venuje knižný dar
* odporúčame vám prihlásiť sa do **8. 3. 2022** - v prípade neskoršieho prihlásenia nevieme garantovať, že vám prídu propagačné materiály načas
* prihlásením sa zaväzujete po uskutočnení podujatia vyplniť a zaslať krátke vyhodnotenie - hodnotiaci dotazník zverejníme niekoľko dní pred Nocou s Andersenom

**Hlavné témy**

* 135. výročie narodenia českého maliara, grafika **Josefa Ladu**, 115. výročie narodenia spisovateľa **Jaroslava Foglara**, 110. výročie narodenia výtvarníka, ilustrátora a bábkara **Jiřího Trnku**, 430. výročie narodenia pedagóga **Jána Amosa Komenského**
* 1. apríla je Medzinárodný deň vtáctva - tohtoročným vtákom roka je Zelienka obyčajná
* rozprávka **Cisárove nové šaty**, ktorá vyšla pred 185 rokmi - 7. 4. 1837 a bola preložená do viac ako 100 jazykov

**Slovenské témy**

* 95. výročie vzniku literárneho časopisu **Slniečko**
* 120. výročie narodenia maliara, grafika a ilustrátora **Ľudovíta Fullu** - ako ilustrátor sa zapísal do povedomia výtvarným spracovaním ľudových rozprávok Pavla Dobšinského
* najmenším účastníkom môžete priblížiť spisovateľky **Elenu Čepčekovú** (100. výročie narodenia) a **Ľudmilu Podjavorinskú** (150. výročie narodenia)
* **vydajte sa na dobrodružnú cestu** a pripomeňte si spisovateľov **Kláru Jarunkovú** (100. výročie narodenia), **Karla Maya** (180. výročie narodenia), **Astrid Lindgrenovú** (115. výročie narodenia) a **Lewisa Carrolla** (190. výročie narodenia)

**Protipandemické opatrenia**

* **forma podujatia** - vzhľadom k pandemickej situácii si môžete Noc s Andersenom prispôsobiť vlastným podmienkam - nemusíte realizovať klasickú noc s prespávaním, môžete spraviť dennú alebo skrátenú večernú verziu
* **spací priestor** - ak vám to priestor dovoľuje, spacie miesto zvoľte tam, kde máte koberec. Koberec alebo podlahu pred začiatkom podujatia povysávajte, prípadne umyte
* pri príprave podujatia sledujte aktuálne epidemiologické dianie na Slovensku a aktuálne epidemiologické opatrenia - knižnice a kultúrne centrá sa riadia kultúrnym covid semaforom, školy a škôlky školským covid semaforom
* podmienky účasti detí môžete konzultovať s regionálnym úradom verejného zdravotníctva
* odporúčame, aby mali deti vlastné uteráčiky, prípadne, aby boli na toaletách jednorázové papierové utierky a tekuté mydlo

**Propagácia**

* **plagát** - pripravujeme pre vás univerzálny plagát, do ktorého môžete doplniť svoj program - plagát môžete editovať v grafickom programe alebo vo worde. V prípade, že si robíte vlastný plagát, je potrebné, aby ste medzi partnermi uviedli logo SSKK, Slovart a RTV: Rádio Regina.
* **letáčiky**, ktoré budete rozdávať deťom
* **webová stránka** knižnice/ školy, Facebook a iné **sociálne siete**
* plagáty alebo letáčiky môžete vyvesiť vo vašej knižnici, na miestnej škole v okolí knižnice alebo na mestských výveskách

**Cieľová skupina**

Pre koho môžete podujatie zorganizovať:

* pre vašich malých čitateľov - môžu to byť víťazi súťaže, ktorá sa u vás konala alebo pre každého, kto sa prihlási
* môžete osloviť aj deti, ktoré ešte nie sú čitateľmi - vďaka Noci s Andersenom je potenciál získať nových čitateľov a zviditeľniť sa na verejnosti
* **počet účastníkov** - závisí od vášho personálneho zabezpečenia a kapacity knižnice / školy - ak podujatie organizujete v knižnici odporúčame maximálne 25 detí. Treba zabezpečiť, aby bolo každému dieťaťu umožnené spať v polohe ležmo.

**Prihlášky pre deti**

* pripravili sme pre vás vzorovú prihlášku, ktorú môžete využiť - v prípade potreby môžete text upraviť
* vyhlásenie o bezpríznakovosti (taktiež predpripravený na stiahnutie) priložte k prihláške (rodičia ho musia podpísať)

**Personálne zabezpečenie**

* ak nemáte dostatočný počet lektorov, oslovte dobrovoľníkov (aktívnych čitateľov - teenagerov, pedagógov, rodičov malých spáčov, kľudne zapojte do organizovania vlastnú rodinu - deti alebo manžela/lku),
* zdravotník - ak vám finančné prostriedky neumožňujú zabezpečiť zdravotníka, je potrebné mať osobu, ktorá absolvovala minimálne 8 hodinový zdravotný kurz.

**Ohláste konanie akcie na miestnej polícii**

Vzhľadom k tomu, že sa podujatie koná aj počas noci, odporúčame vám informovať o akcii aj miestnu políciu.

**Sponzori / partneri**

Oslovte miestne firmy, či by vám prispeli menšou sumou na spomienkové darčeky pre deti alebo rôznymi reklamnými predmetmi.

**Propagácia v médiách**

Oslovte miestne noviny / rozhlas / televíziu. Ak sa novinárom nepodarí prísť na vaše podujatie, napíšte o tom krátku reportáž do miestnych novín.

**Program**

* **téma** - celý program môžete prispôsobiť jednej téme. Nevybrali ste si z navrhovanej témy? Nevadí - čo tak poslať pána Andersena do cirkusu, do vesmíru alebo do Afriky? Fantázii sa medze nekladú.
* vyberte sa s deťmi do blízkeho múzea/ galérie/ inej inštitúcie (k hasičom, policajtom…)
* máte vo svojej komunite **významnú osobu** alebo človeka, ktorý má zaujímavé povolanie alebo koníček? Oslovte ho a zapojte ho do programu - mohol by deťom prečítať úvodnú rozprávku od H. CH. Andersena alebo ...

**Účastnícky poplatok**

Väčšina podujatí v knižniciach býva bezplatná, ale ak vám to finančný rozpočet neumožňuje, kľudne si určte symbolický účastnícky poplatok napríklad 5 € - pokryje vám to náklady na jedlo a prípadný výtvarný materiál.

**Výzdoba**

Ako úvodná motivácia do programu veľmi dobre poslúži pekná tematická výzdoba. Vyberiete sa s deťmi do vesmíru? Zaveste na strop planéty z kartónu.

Množstvo nápadov nájdete napríklad na [www.pinterest.com](http://www.pinterest.com).

**Večera a raňajky**

Nezabudnite, že (nielen) deti potrebujú jesť a piť. Oslovte miestnu pekáreň / potraviny, či by vám venovala pečivo, jogurty alebo iné dobroty na jedenie. Vopred sa informujte, či deti nemajú potravinovú alergiu. Ak sa rozhodnete zabezpečiť stravu, nezabúdajte, že by nemala byť z vlastnej kuchyne. Prichystať deťom večeru a raňajky je síce lacnejšie, no neprešlo by to na Hygiene (nemôžete doma pripraviť kašu alebo nátierku a následne ju servírovať v knižnici). Povolené sú objednávky hotových jedál ako i nákup hotových jedál. Rýchlovarná kanvica a chladnička sa určite nájde v každej knižnici alebo škole.

**Vyhodnotenie akcie**

* **vyhodnotenie s deťmi** - odporúčame vám spraviť ho s deťmi na záver akcie - napríklad v sobotu počas raňajok - získate tak spätnú väzbu
* **vyhodnotenie s kolegami** - pár dní po akcii si spravte malé hodnotenie aj s kolegami - spíšte si, čo sa vám podarilo, čo sa menej vydarilo a nápady na ďalší ročník
* **hodnotiaci dotazník** - aj my - koordinátori potrebujeme spätnú väzbu, aby sme mohli zabezpečiť progres tohto úžasného medzinárodného projektu. Preto vás poprosíme bezprostredne po uskutočnení podujatia vyplniť krátke vyhodnotenie. Hodnotiaci dotazník zverejníme niekoľko dní pred Nocou s Andersenom.

**Termín na zaslanie hodnotiaceho dotazníka je: piatok 8. apríla 2022**

*Návrhy na hodnotiaci “dotazník” pre deti*

Veľký flipchart rozdeľte na toľko častí, koľko ste mali aktivít (napríklad: čítanie, aktivita 1 - výtvarná, aktivita 2 - súťaž, nočná hra …). Deti budú prideľovať každej aktivite smajlíkov - maximálny počet smajlíkov k jednej aktivite od každého dieťaťa je 5 - čím viac smajlíkov dieťa k danej aktivite nakreslí, tým sa mu viac páčila. Kľudne môžete deťom nechať na papieri aj priestor na vlastné nápady na aktivity do budúceho ročníka.

Každé dieťa dostane kvetinky na špajdli - (môžu si ju vyrobiť počas noci, z výkresu vystrihnúť kvet, vyfarbiť a nalepiť na špajdľu) a pripravíme kvetináče s hlinou, podľa počtu aktivít, ktoré chceme hodnotiť (prípadne aj služby ako stravu a podobne, ak ich chceme hodnotiť). V sobotu ráno vystavíme kvetináče, na ktorých môžu byť obrázky znázorňujúce jednotlivé aktivity a deti môžu zapichnúť do kvetináčov kvety, ak sa im dané aktivity páčili. Tak uvidíme, ktorá aktivita najviac “rozkvitla”. Kvetináče môžu zostať ako ozdoba knižnice a spomienka na Noc s Andersenom.

V prípade otázok vo veci organizačných príprav nás neváhajte kontaktovať.

**Materiál vypracovali:**

Lenka Čechvalová, [lenka.cechvalova@starlib.sk](mailto:lenka.cechvalova@starlib.sk)

Mirka Danková, [metodika@kniznicatrnava.sk](mailto:metodika@kniznicatrnava.sk)

Spolok slovenských knihovníkov a knižníc